FI Euroopan unionin virallinen lehti C 101/20

Maataloustuotteiden ja elintarvikkeiden maantieteellisten merkintöjen ja alkuperänimitysten suojasta annetun neuvoston asetuksen (EY) N:o 510/2006 6 artiklan 2 kohdassa tarkoitettu muutoshakemuksen julkaiseminen

2010/C 101/10

Tämä julkaiseminen antaa oikeuden vastustaa hakemusta neuvoston asetuksen (EY) N:o 510/2006 7 artiklassa tarkoitetulla tavalla (1). Vastaväitteet on toimitettava komissiolle kuuden kuukauden kuluessa tästä julkaisemisesta.

MUUTOSHAKEMUS

NEUVOSTON ASETUS (EY) N:o 510/2006

Asetuksen 9 artiklassa tarkoitettu muutoshakemus

”RICOTTA ROMANA”

EY-N:o: IT-PDO-0105-0298-16.07.2008

SMM ( ) SAN ( X )

1. Eritelmän kohta (kohdat), jo(i)ta muutos koskee:

—  Tuotteen nimi — Tuotteen kuvaus —  Maantieteellinen alue —  Alkuperätodisteet — Tuotantomenetelmä —  Yhteys maantieteelliseen alkuperään —  Merkinnät —  Kansalliset vaatimukset —  Muuta (täsmennettävä)

2. Muutoksen (muutosten) tyyppi:

— Yhtenäisen asiakirjan tai yhteenvedon muutos —  Rekisteröidyn SAN:n tai SMM:n eritelmän muutos, kun yhtenäistä asiakirjaa tai yhteenvetoa ei ole julkaistu —  Eritelmän muutos, joka ei edellytä julkaistun yhtenäisen asiakirjan muutosta (asetuksen (EY) N:o 510/2006 9 artiklan 3 kohta) —  Eritelmän väliaikainen muutos, joka johtuu viranomaisten asettamista pakollisista terveys- tai kasvinsuojelutoimista (asetuksen (EY) N:o 510/2006 9 artiklan 4 kohta)

3. Muutos (muutokset):

3.1 Tuotteen kuvaus:

Eritelmän 2 artiklassa on muutettu kuiva-aineen vähimmäisrasvapitoisuutta. Muutos on tarpeen, koska rekisteröidyssä eritelmässä ilmoitettu arvo ei vastannut todellisuutta. ”Ricotta Romana” rekisteröitiin suojatuksi alkuperänimitykseksi 13 päivänä toukokuuta 2005 annetulla asetuksella (EY) N:o 737/2005. ”Ricotta Romanan” valvontasuunnitelman toteuttamisen yhteydessä valvontaelin totesi, ettei se voinut varmentaa huomattavaa määrää tuotetta. Perusteellisen tarkastuksen ja kohtuulliselle määrälle näytteitä eri vuodenaikoina tehtyjen analyysien perusteella ricottan rasvapitoisuus osoittautui huomattavasti korkeammaksi. Eritelmässä pitoisuudeksi oli ilmoitettu 17–29 %, kun tosiasiallinen luku on vähintään 40 % kuiva-aineesta.

3.2 Tuotantomenetelmä:

Myöskään heran osalta ilmoitetut arvot eivät ole asianmukaisia.

Analyysien tuloksena saadut uudet arvot ovat:

— rasvaton kuiva-aine: vähintään 5,37 %;

— proteiini: vähintään 1,09 %;

— rasva: vähintään 0,35 %;

— laktoosi: vähintään 3,55 %;

— tuhka: vähintään 0,4 %.

Epäjohdonmukaisuudet johtuivat tuottajien eritelmän laatimisvaiheessa käyttämän laboratorion huolimattomuudesta. Aikaisemmat arvot perustuivat ilmeisen riittämättömään määrään näytteitä, ja analyysit tehtiin ainoastaan tiettynä ajankohtana vuodesta. Tämän seurauksena viitearvot eivät olleet luotettavia.

Varmennuselimen laatimien analyysien antamat uudet arvot vastaavat tuotteen tosiasiallisia ominaisuuksia.

YHTENÄINEN ASIAKIRJA

NEUVOSTON ASETUS (EY) N:o 510/2006

”RICOTTA ROMANA”

EY-N:o: IT-PDO-0105-0298-16.07.2008

SMM ( ) SAN ( X )

1. Nimi:

”Ricotta Romana”

2. Jäsenvaltio tai kolmas maa:

Italia

3. Maataloustuotteen tai elintarvikkeen kuvaus:

3.1 Tuotelaji (liitteen III mukaisesti):

Luokka 1.4 – Muut eläinperäiset tuotteet. Ricotta

3.2 Kuvaus 1 kohdassa nimetystä tuotteesta:

Suojattu alkuperänimitys (SAN) ”Ricotta Romana” on varattu yksinomaan lampaan täysmaidosta saadusta herasta valmistetulle juustotuotteelle. Sallitut lammasrodut ovat Sarda ja sen risteytykset, Comisana ja sen risteytykset, Sopravvissana ja sen risteytykset sekä Massese ja sen risteytykset. Kulutukseen saatettaessa tuotteella on seuraavat ominaisuudet:

— tuote: tuore;

— massa: valkoinen, rakenteeltaan rakeinen;

— maku: makeahko, maitomainen;

— koko: enintään 2 kg;

— rasvapitoisuus: vähintään 40 % kuiva-aineesta.

3.3 Raaka-aineet (ainoastaan jalostetut tuotteet):

Heran, joka on saostuneen maidon nestemäinen osa, on oltava peräisin pecorino-juustojen valmistukseen tarkoitetun, Lazion alueella kasvaneista lampaista peräisin olevan juoksetetun maidon erotteluprosessista.

Lampaan täysmaidon hera on väriltään vaaleankellertävää, ja se sisältää:

— kuivaa vähärasvaista ainesta vähintään 5,37 %,

— proteiinia vähintään 1,09 %,

— rasvaa vähintään 0,35 %,

— laktoosia vähintään 3,55 % ja

— tuhkaa vähintään 0,4 %.

”Ricotta Romanan” valmistuksessa sallitaan valmistustapa, jossa hera kuumennetaan 50–60 °C:een lämpötilaan, ja siihen lisätään edellä mainittuihin rotuihin kuuluvien ja 4 kohdassa määritellyllä maantieteellisellä alueella kasvaneiden lampaiden täysmaitoa siten, että sen osuus heran kokonaismäärästä on enintään 15 %.

3.4 Rehu (ainoastaan eläinperäiset tuotteet):

Maitolampaiden ravinto koostuu tuotantoalueen laitumien, laidunniittyjen ja ruohikkojen tyypillisistä kasveista. Ravinnon täydentäminen kuivarehulla ja puristeilla on sallittu, lukuun ottamatta synteettisten aineiden ja geneettisesti muunneltujen organismien käyttöä. Lampaita ei saa pakkosyöttää, eikä niitä saa altistaa ympäristöstressille ja/tai hormonikäsittelyille, joilla pyritään tuotannon lisäämiseen.

3.5 Erityiset tuotantovaiheet, joiden on tapahduttava yksilöidyllä maantieteellisellä alueella:

Lammastilojen, joilla tuotetaan ”Ricotta Romanan” valmistukseen tarkoitettua raaka-ainetta, on sijaittava määritellyllä maantieteellisellä alueella.

Maito on tuotettava ja jalostettava määritellyllä maantieteellisellä alueella.

On korostettava, että yksi ratkaisevista vaiheista tuotteen laadun kannalta on juustomassan rikkominen, joka riippuu juustomestareiden taidoista; nämä perustuvat osaamiseen ja kokemukseen, jolla on vuosisatoja pitkät perinteet suojatun alkuperänimityksen koko tuotantoalueella.

3.6 Viipalointia, raastamista, pakkaamista jne. koskevat erityiset säännöt:

Kun heran valutus on lähes päättynyt, ”Ricotta Romana” on välittömästi pakattava ja saatettava myyntiin muutaman tunnin kuluessa valmistuksesta.

Koska kyseessä on kypsyttämätön tuoretuote, se eltaantuu ja pilaantuu helposti.

”Ricotta Romana” onkin kulutettava ehdottomasti tuoreena, ja se on pakattava 4 kohdassa määritellyllä maantieteellisellä alueella, jotta tuotteen tuoreus, terveellisyys ja laatu säilyvät muuttumattomina ja voidaan varmistaa valvonta ja jäljitettävyys.

”Ricotta Romana” pakataan kartiomaisiin, rottingista, muovista tai metallista valmistettuihin koreihin, joiden vetoisuus on enintään 2 kg. Korin yläosa peitetään muovikelmulla. Myös seuraavat muut pakkaustavat ovat sallittuja:

— kääriminen pergamenttipaperiin,

— pakkaaminen muovi- ja/tai tyhjiöpakkauksiin.

3.7 Merkintöjä koskevat erityiset säännöt:

Yhteisön graafisen tunnuksen lisäksi pakkauksissa on oltava selkein ja luettavin painokirjaimin siihen liittyvät merkinnät sekä seuraavat lainsäädännössä edellytetyt tiedot:

— nimitys ”Ricotta Romana” selvästi muusta tekstistä erottuvin, sitä suuremmin, selkein ja lähtemättömin kirjaimin ja sen jälkeen merkintä ”Denominazione Origine Protetta (DOP)” (suojattu alkuperänimitys – SAN),

— tuottaja- ja pakkaajayrityksen nimi,

— toiminimi ja osoite sekä tuotteen logo.

Kaikenlaiset muut laatuilmaukset, joita ei ole erikseen mainittu tuotantoeritelmässä, ovat kiellettyjä, mukaan luettuina sellaiset adjektiivit kuin fine, scelto, selezionato, superiore, genuino tai muut tuotetta ylistävät adjektiivit. Viittaukset yksityisiin tuotemerkkeihin sallitaan, kunhan ne eivät ole luonteeltaan mainostavia tai omiaan johtamaan kuluttajaa harhaan, samoin viittaus sen yrityksen nimeen, jonka kasvattamista eläimistä tuotteen raaka-aine on saatu, sekä muut totuudenmukaiset ja todennettavissa olevat viittaukset, jotka sallitaan yhteisön jäsenvaltion tai alueen lainsäädännössä ja jotka eivät ole ristiriidassa tuotantoeritelmän tavoitteiden ja sisällön kanssa.

Nimitys ”Ricotta Romana” on merkittävä italian kielellä.

4. Maantieteellisen alueen tarkka rajaus:

Heran on oltava peräisin Lazion alueella kasvatettujen lampaiden täysmaidosta, joka käsitellään ja jalostetaan ”Ricotta Romana” -juustoksi yksinomaan kyseisellä alueella; myös tuotteen pakkaamisen on tapahduttava Lazion alueella.

5. Yhteys maantieteelliseen alueeseen:

5.1 Maantieteellisen alueen erityisyys:

Lazion alueen ilmasto- ja maaperäolosuhteille on ominaista vaihteleva maasto (kalkkikivi- ja tuliperäiset vuoret, kukkulat, tulvatasangot), vuotuinen 13–16 °C:een keskilämpötila sekä vuotuinen sademäärä, joka on vähintään 650 mm rannikolla, 1 000–1 500 mm sisämaan tasankoalueella ja 1 800–2 000 mm Terminillon ja Simbruinin ylänköalueilla.

Alueen olosuhteet takaavat parhaat mahdolliset edellytykset lampaiden kasvatukselle tavalla, joka ei aiheuta stressiä eläimille.

Luontotekijöiden ansiosta lampaiden pääasiallisena ravintona on mahdollista käyttää luonnonlaitumia ja laidunniittyjä, minkä ansiosta juustonvalmistukseen tarkoitettu maito saa erityisominaisuutensa. Tämä eri tekijöiden yhteisvaikutus vaikuttaa poikkeuksellisen suotuisasti paitsi tuotteen laatuun myös sen tasalaatuisuuteen.

On syytä korostaa, että Lazion lammaskarjan määrä on yli 440 000 eläintä, ja alueella tuotetaan noin 600 000 hehtolitraa lampaanmaitoa vuodessa.

5.2 Tuotteen erityisyys:

”Ricotta Romanalle” on ominaista

— erittäin hienorakeinen koostumus;

— väri, joka on selkeämpi kuin lehmänmaidon herasta valmistetulla tuotteella;

— makeahko maidon maku.

Edellä mainitut laatuominaisuudet johtuvat

— lampaanmaidosta saadun heran laktoosipitoisuudesta, joka on vähintään 3,55 % ja joka antaa tuotteelle sille ominaisen makeuden; se on seurausta lampaiden ravinnosta, joka koostuu Lazion alueelle tyypillisten luonnonlaitumien, laidunniittyjen ja nurmien kasveista;

— siitä, ettei heraan lisätä happamuudensäätöaineita valmistuksen aikana.

Herasta valmistettavalle tuotteelle, ”Ricotta Romanalle”, on ominaista makeahko maku, joka erottaa sen kaikista muista ricottatyypeistä.

5.3 Syy-seuraussuhde, joka yhdistää maantieteellisen alueen seuraaviin: tuotteen laatu tai ominaisuudet (kun kyseessä SAN) tai tuotteen erityislaatu, maine tai muut ominaisuudet (kun kyseessä SMM):

Lampaiden ravinto sekä siihen yhdistyvät kasvatusmenetelmän suotuisat ympäristötekijät, kuten perinteinen kausilaiduntaminen vuorilla, jonka ansiosta eläimet välttyvät kesän kuumuudelta ja siten myös tasankoalueiden mahdolliselta ympäristöstressiltä ja ravinnon niukkuudelta, takaavat korkealaatuisen maidontuotannon ja ominaisuuksiltaan aivan erityisen ricottajuuston valmistuksen.

”Ricotta Romana” on ollut kaupan kaikilla Lazion alueen markkinoilla, mikä käy ilmi alueen eri kauppakamarien (CCIAA) eri vuosia koskevista tilastoista: Rooma (1922–1965), Viterbo (1949–1973), Frosinone (1955–1999) ja Latina (1951–1977). Rooman tavarapörssin tiedoista käy ilmi tuotteen hinnan vaihtelu vuosien 1952 ja 1998 välisenä aikana, mikä on osoitus tuotteen merkityksestä maantieteellisen alueen talouselämälle. Monet taloudelliset ja sosiaaliset viittaukset kertovat esimerkiksi siitä, että eräät tuottajat ovat valmistaneet kyseistä tuotetta jo vuosikausia, kuten Castel di Guidon tila, jonka johtajan ilmoituksen mukaan yritys tuotti vuonna 1969 noin 3 500 litraa lampaanmaitoa; osa siitä myytiin sellaisenaan, ja osa käytettiin ”Ricotta Romanan” valmistukseen, mikä käy ilmi eläintenhoitajan ja tilanjohtajan allekirjoittamasta maatilan kirjanpidosta vuosilta 1958, 1960 ja 1965. Gasparrin maatilan kirjanpidosta käy ilmi ”Ricotta Romanan” kilohinta ja kokonaiskilomäärä satovuodesta 1907 (jolloin hinta oli 70 centesimoa kilolta 15. toukokuuta saakka ja 45 centesimoa kilolta 15. toukokuuta jälkeen, kokonaismäärä oli 850 kg) satovuoteen 1924 (jolloin kokonaistuotanto oli 932,5 kg).

Myös monet historialliset ja kansatieteelliset viittaukset kertovat tuotteen ja maantieteellisen alueen välisestä yhteydestä. Esimerkiksi Trinchieri kuvailee vuonna 1953 julkaistussa lammaspaimenten elämää Rooman maaseudulla käsittelevässä teoksessaan Vita di pastori nella Campagna Romana”Ricotta Romanan” tuotantomenetelmiä. Kansatieteellisistä viittauksista mainittakoon muun muassa Barbarano Romanon kunnassa (Viterbo) jo noin 30 vuoden ajan ricotta-juuston kunniaksi vietetty attozzata-maalaisjuhla.

Paitsi että ”Ricotta Romanaa” nautitaan sellaisenaan, sitä käytetään laajasti Lazion alueen perinteisten ruokalajien ainesosana.

Eritelmän julkaisutiedot:

(Asetuksen (EY) N:o 510/2006 5 artiklan 7 kohta)

Hallitus on aloittanut kansallisen vastaväitemenettelyn julkaisemalla 31 päivänä tammikuuta. 2008Italian tasavallan virallisen lehden numerossa 26 ehdotuksen suojatun alkuperänimityksen ”Ricotta Romana” muutoksen hyväksymiseksi. Eritelmän täydellinen teksti on saatavissa joko seuraavan linkin kautta:

— http://www.politicheagricole.it/DocumentiPubblicazioni/Search_Documenti_Elenco.htm?txtTipoDocumento=Disciplinare%20in%20esame%20UE&txtDocArgomento=Prodotti%20di%20Qualit%E0>Prodotti%20Dop,%20Igp%20e%20Stg tai

— menemällä suoraan ministeriön etusivulle (http://www.politicheagricole.it) ja valitsemalla ensin ”Prodotti di Qualità” (vasemmalla) ja sen jälkeen ”Disciplinari di Produzione all’esame dell’UE [regolamento (CE) n. 510/2006]”.

(1) EUVL L 93, 31.3.2006, s. 12.